《玉女摇仙佩》
清代·俞士彪

寒霞点鹜，冷雨啼蝉，砌下秋棠未落。纨扇初捐，罗衣乍怯，早晚凉生池阁。

幽怨谁堪托。渐裙罗过摺，鬓云慵掠。漫惆怅、故人倖薄，朱户青楼，音信辽廓。

三更梦天涯，湘水吴云，端然迷着。

拟倩征鸿寄问，翠管花笺，争奈字儿频错。一自别来，玉琴珠箔，都被暗尘封却。

秋意增萧索。叹依旧负我，花前深约。向此夜、枕边帐底，泪珠流尽，灯昏漏永，闻寒角。

好风明月空如昨。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。